ADUNAREA INTERPARLAMENTARĂ EUROPEANĂ A ORTODOXIEI

 

ADUNAREA INTERPARLAMENTARĂ EUROPEANĂ A ORTODOXIEI (AIEO) este un organism inter-parlamentar înfiinţat la iniţiativa Parlamentului grec.


In iunie 1993, la iniţiativa Comisiei pentru Ortodoxie şi Culte a Parlamentului grec, s-a întrunit la Ormylia, în Chalcidice, o Conferinţă europeană pentru discutarea temei Ortodoxia în noile realităţi europene. Reprezentanţi ai parlamentelor din toate ţările Europei unde există populaţii ortodoxe, delegaţi ai Bisericilor Ortodoxe şi personalităţi ale vieţii spirituale ale acestor ţări au participat la această conferinţă împreună cu observatori, politicieni şi ziarişti din diverse ţări europene.


Prin rezoluţia conferinţei, politicienii erau chemaţi să înfiinţeze AIEO. In acest scop, în noiembrie 1994, la Atena a avut loc o conferinţă la care au participat parlamentari din ţările cu populaţii ortodoxe, parlamentarii unora dintre ele formînd AEIO şi votînd, în acelaşi timp, un act de înfiinţare a acesteia. Astăzi, în AEIO sunt reprezentate următoarele 15 ţări:Armenia, Finlanda, Muntenegru, Belarus, Georgia, România, Bulgaria, Grecia, Rusia, Cipru, Latvia, Ucraina, Estonia, Moldova, Iugoslavia.


La reuniunile acesteia participă, în calitate de observatori, parlamentari din Albania, Republica Cehă, Kazahstan, Polonia, Belarus şi Slovacia.


Autoritatea supremă a AEIO este Adunarea Generală a membrilor acesteia, la care participă delegaţiile parlamentare desemnate de parlamentele ţărilor de mai sus. Se întruneşte o dată pe an.


Pînă în prezent, Adunarea Generală s-a întrunit la Atena, Moscova şi Sofia. In 1997 se va întruni la Tesalonic.


Adunarea Generală este condusă de Preşedinte, care se alege pentru un mandat de doi ani. 


Autoritatea executivă a AEIO este Secretariatul internaţional al acesteia, alcătuit din şapte membri, aleşi de Adunarea Generală pentru un mandat de doi ani. Grecia şi Rusia sunt membri permanenţi ai Secretariatului, al cărui Secretar General este întotdeauna un grec. Sediul permanent al Secretariatului Internaţional este la Atena, unde acesta se întruneşte de trei ori pe an.


Extrase din rezoluţia conferinţei din Chalcidice din 1993, privind iniţiativa Parlamentului Grec de a discuta “Ortodoxia în noile realităţi Europene”. 


“… Schimbările care au loc în Europa de Est şi Occiednatlă, inclusiv Tratatul de la Maastricht, ar trebui înţelese şi exprimate în termeni politici şi cultural unificaţi. In analizarea acestor realităţi trebuie căutate modalităţi prin care Uniunea Europeană să-şi arate capacitatea de valorificare a Ortodoxiei ca o altă expresie culturală. In orice caz, cadrul instituţional pe care se bazează existenţa Uniunii Europene lasă cele mai mari posibilităţi includerii unor variate expresii culturale cu caracter istoric, religios şi teologic.


Conferinţa cheamă popoarele ortodoxe să folosească la maximum capacitatea Ortodoxiei de a depăşi orice tendinţe îndreptate spre naţionalism şi mulţumire de sine, iar prin unitatea şi universalitatea ei să evidenţieze identitatea individuală a Balcanilor şi a Europei de Răsărit în cadrul pluralismului căminului comun european şi să caute modalităţi de a contribui la construirea şi crearea păcii şi dreptăţii în noua Europă.


Conferinţa consideră ca inadmisibile încercările de a schimba harta religioasă şi culturală a Europei prin prozelitism şi stimularea concurenţei în domeniul religiei.


Pe baza tradiţiei ortodoxe care conferă valoarea supremă fiinţei umane, Conferinţa propune o lărgire a contribuţiei ortodoxiei la căutarea soluţiilor la problemele care preocupă pe cetăţeanul european contemporan (ecologie, probleme sociale, boli psihice, particularităţi individuale, rasism etc.).


Ortodoxia, ca forţă unificatoare prin excelenţă din Răsăritul Europei, are capacitatea de a acţiona ca un pod între Europa şi alte culturi, mai ales din Asia, contribuind, astfel, la consolidarea păcii.”


Articolul 3 din Actul de înfiinţare a AEIO, în care se prezintă scopurile acesteia.

“… Avansarea în prim plan a rolului Ortodoxiei în cadrul Uniunii Europene ca expresie politică, culturală şi spirituală, importantă şi necesară conturării realităţii noii Europe.

… Contribuţia spiritului universal şi unificator al Ortodoxiei atât în transcenderea antagonismelor naţionaliste, confesionale şi religioase extreme, cît şi în descoperirea unor mijloace eficiente de protejare a minorităţilor naţionale sau religioase.

… Colaborarea cu organizaţiile internaţionale în promovarea respectului faţă de harta culutrală şi religioasă a Europei şi protejarea împotriva prozelitismului de orice fel, precum şi descurajarea fenomenelor de concurenţă confesională şi religioasă şi a activităţilor care aduc atingere moralităţii sociale sau politice, ceea ce generează intoleranţă religioasă şi fanatism naţional şi rasial în Europa.

… Sprijinirea rolului civilizaţiei Ortodoxe ca forţă unificatoare în Europa de Răsărit şi ca un pod al Europei în relaţiile ei cu alte culturi.”

